《云岩》
宋代·马子严

林深路转山，岩虚云触石。
是中立数椽，仅足安一室。
断罅开碧落，当昼悬心白。
虬蘖挂乳窦，飞鼠传石脊。
山中古老人，对我诵记忆。
昔为鬼仙家，乃藉巨人力。
划地剖疆界，印泥遗指迹。
至今百年余，住世三度易。
吾非梅子真，身是江南客。
詹子武夷俟，邂逅愿已适。
扶携一登览，相与有俦匹。
林逋叶静能，俱来一同席。
二子善鼓琴，无弦徒挂壁。
日暮云已归，今夕竟何夕。
徘徊卧白云，华胥何处觅。

作者简介：马子严（生卒年不详），南宋文人，字庄父，自号古洲居士，建安（今福建建瓯）人。淳熙二年（1175）进士，历铅山尉，恤民勤政。长于文词，为寺碑，隐然有排邪之意，为仓铭，蔼然有爱民之心（《嘉靖铅山县志》卷九）。能诗，尝与赵蕃等唱和，《诗人玉屑》卷一九引《玉林诗话》，谓《乌林行》辞意精深，不减张籍、王建之乐府”。尝知岳阳，撰《岳阳志》二卷，不传（刘毓盘《古洲词辑本跋》）。其馀事迹无考。据集中《金陵怀古》、《咏琼花》诸作，知其足迹遍及大江南北。近人赵万里辑有《古洲词》二十九首。《全宋词》第三册录其词。《全宋诗》卷二六五O录其诗五首。